जानिए, क्यों पढ़े-लिखे बेरोजगारों की संख्या लगातार बढ़ रही है
We discuss the reasons of joblessness. आइए जानते हैं क्यों पढ़े-लिखे लोगों को भारत में नौकरियां नहीं मिल पातीं।
भारत में वर्किंग एज आबादी जिस तेजी से बढ़ी है, उतनी तेजी से नौकरियां नहीं बढ़ी हैं। आर्थिक वृद्धि की गति भी कम रही है, और फॉर्मल सेक्टर अधिक ऑटोमेशन की ओर बढ़ रहा है।
ऐसे हालातों में, 3 व्यक्तियों सिद्धार्थ, रूहानी और गणेश की कहानियों को देखें।
सिद्धार्थ की कहानी – सिद्धार्थ ने बाहरवीं की परीक्षा साइंस विषय से पास कर B.Sc. में एडमिशन लिया। दिनभर कॉलेज में व्यस्त रहने के अलावा सिद्धार्थ सुबह के वक्त इंग्लिश सीखने जाते और शाम को एक कोचिंग क्लास में जहां वे कुर्सियां जमाने से लेकर फीस लेने तक सभी काम करते।
हाथखर्च तो मिलता ही साथ में वहीँ पढ़ते भी। वे कोचिंग क्लास के सभी बैच में बैठते मतलब उन्होंने एक टॉपिक को केवल एक बार नहीं आठ-आठ दस-दस बार अटेंड किया। नतीजा यह हुआ कि ग्रेजुएशन होते ही उनका कई परीक्षाओं जैसे रेलवे, बैंक पीओ इत्यादि में सलेक्शन हो गया।
रूहानी की कहानी – रूहानी को बचपन में 7-8 वर्ष की उम्र से ही जादू सीखने और करने का शौक था। परिवार की तरफ से केवल एक ही शर्त जो भी करो पूरी शिद्धत से करो। रूहानी ऐसा करती भी। परिवार ने स्थिति को समझा। बच्ची को केवल जादू पर फोकस करने दिया।
स्कूलिंग भी घर पर करवाई (होम-स्कूलिंग)। 12-13 वर्ष की उम्र से रूहानी जादू के छोटे और बड़े शो करने लगी। आज 37 वर्ष की उम्र में रूहानी को देश भर में मैजिक शो करने का 25 से अधिक वर्ष का अनुभव है। उनका देश भर में नाम है और वे अपने करिअर में सभी तरह से सफल हैं।
गणेश की कहानी – बाहरवीं परीक्षा साइंस से पास करने के बाद वाजिब प्रतिभा न होने के बावजूद पास के बड़े शहर में इंजीनियरिंग की महंगी कोचिंग के लिए एक साल का ड्रॉप लिया। एक इंजीनियरिंग कॉलेज में एडमिशन भी मिल गया लेकिन मनचाही ब्रांच नहीं मिली।
सामाजिक सम्मान के चलते उन्हें इंजीनियर तो बनना ही था सो जैसे तैसे चार साल निकाले लेकिन जॉब कैसे करें क्योंकि मनचाही लाइन ही नहीं है। तो फिर एक साल एमबीए में एडमिशन के लिए ड्रॉप लिया। फिर औसत दर्जे के मैनजमेंट कॉलेज में लाखों रुपए खर्च करने के बाद उनका प्लेसमेंट एक ऐसी कंपनी में हुआ जो रिक्रूट किए हुए 90% लोगो को 6 महीने में चलता करती है।
करिअर की ऐसी सैकड़ों कहानियां हमारे आस-पास हैं जहां हम पाते हैं कई ऐसे लोग हैं जिन्होंने लीक से हटकर रास्ता अपनाया और उनके करिअर को सफल माना जा सकता हैं वहीं कई लोगो ने आदर्श रास्ता अपनाया लेकिन वे अपने करिअर में उतने सफल नहीं हैं।
करिअर फंडा में स्वागत!
जॉबलेस रहने से जुड़ी 5 बड़ी बातें 
आइए जानते हैं क्यों पढ़े-लिखे लोगों को भारत में नौकरियां नहीं मिल पातीं।
1) यदि नौकरी पाना उद्देश्य है तो टार्गेटेड केयरफुल इन्वेस्टमेंट जरूरी है
अब समस्या यह है कि अधिकतर लोग शिक्षा को गरीबी के चक्र से बाहर निकलने के रास्ते के रूप में देखते हैं अर्थात वे शिक्षित होने के बाद अपने बच्चों के लिए अच्छी नौकरियों और आर्थिक सफलता की कामना करते हैं।
ये गलत नहीं है, लेकिन उसके लिए आपको टार्गेटेड एफर्ट्स करने होंगे। आप वहां टहलते हुए नहीं पहुंच सकते। यानी आपको सबसे पहले शिक्षा प्राप्त करने के उद्देश्य को क्लियर करना होगा और यदि आपका उद्धेश्य नौकरी करना या पैसे कमाना है तो उसमें लगाए जाने वाले धन को केयरफुली इन्वेस्ट करना होगा।
स्किल्स बढ़ाइए - पढ़ने की स्किल्स, लिखने की स्किल्स,कोडिंग की स्किल्स, और कम्युनिकेशन की स्किल्स। ये ऑटोमेटिकली नहीं होता।
2) शिक्षा का वास्तविक उद्देश्य आपकी सोच को बनाना और अज्ञान की बेड़ियों से स्वतंत्र करना है 
सबसे पहला भ्रम जो हमारे समाज में खासतौर मध्य और निम्न वर्ग में है, वो ये कि शिक्षा का उद्देश्य नौकरी दिलाना या पैसा कमाने योग्य बनाना है। ये बात सच है कि एक वास्तव में शिक्षित आदमी बाकी लोगो से अच्छी क्वालिटी का जीवन यापन करता है, लेकिन शिक्षा देने का उद्धेश्य यह नहीं होता।
तो शिक्षा लेते वक्त यदि स्टूडेंट पूरे समय ‘पैकेज पैकेज पैकेज’ सोचता रहेगा तो उसकी शिक्षा अधूरी रहेगी, क्योंकि उसका कमिटमेंट शिक्षा के लिए नहीं, मार्क्स और मार्क्स से मिलने वाले प्लेसमेंट पर होगा। 
इसका असर उसके जीवन पर होगा ही होगा, क्योंकि वो ‘नॉलेज वर्कर’ कभी बना ही नहीं। तो आगे चलकर कॉम्पीट करना कठिन रहेगा।
3) भारत का शिक्षा तंत्र मायावी तिलिस्म है 
भारत का शिक्षा तंत्र मायावी तिलिस्म है, जो कई बार वास्तव में शिक्षित नहीं करता बल्कि शिक्षित होने का भ्रम पैदा करता है, जो और अधिक खतरनाक स्थिति है। अपवाद अवश्य हैं।
क्योंकि ऐसे लोग वास्तव में शिक्षित नहीं हैं लेकिन जिनके पास परंपरागत शिक्षा के दृष्टिकोण से देखे जाने वाले सर्टिफिकेट्स और मार्कशीट्स प्रॉपर फ्रेम कर के लगाए हुए हैं, कॉम्पिटिटिव नौकरियों में परफॉर्म नहीं कर पाते और 'शिक्षा-तंत्र' के बजाय 'शिक्षा' को ही बदनाम करने लगते हैं।
कोई आश्चर्य नहीं कि भारत के कस्बों, गावों और यहां तक कि शहरों में भी एक ऐसा वर्ग मौजूद है जो यह मानता है शिक्षा प्राप्त करने से कुछ नहीं होगा। ऐसा ही सोचा जाता है, खासतौर पर लड़कियों की शिक्षा के मामले में और कहा जाता है, ‘फायदा कुछ नहीं होगा लड़की और हाथ से निकल जाएगी’ मतलब बाहर जाकर दुनिया देखने पर लड़की की अपनी खुद की सोच होगी।
4) सीमित नौकरियों का सृजन
जिस पैटर्न पर देश की इकॉनमी 1991 के बाद बनाई गई है, और जिस तरह से फॉर्मल सेक्टर के कॉर्पोरेट काम कर रहे हैं, उतनी नौकरियां ही नहीं बन रहीं जितने युवा पढ़ लिख कर तैयार हो रहे हैं।
ऑटोमेशन (मशीनों और रोबोट्स) से कम मैनपावर की नीड रह जाती है, और फुल-टाइम नौकरियों के बजाय अब कॉर्पोरेट कॉन्ट्रैक्ट वर्कर्स रखना पसंद करते हैं। इस सबकी वजह से बेरोजगारी बढ़ रही है।
5) आंत्रप्रेन्योरशिप करना बेहद कठिन
कहने-सुनने को तो आंत्रप्रेन्योरशिप एक बढ़िया ऑप्शन दिखाया जाता है, लेकिन भारत में जीरो से कंपनी बना कर खड़ा करना कितना कठिन है, ये करने वाले ही जानते हैं। स्टार्टअप कल्चर अच्छा है, और नए टैलेंट्स आने चाहिए, लेकिन सफलता की कोई गारंटी नहीं होती। प्रक्रिया बेहद जटिल हो सकती हैं। मार्केट अपना नेचर एकदम बदल सकता है। इसलिए भी, प्रॉफिट के साथ नई कंपनी चलाना आसान नहीं।
आज इतना ही, लेकिन आगे भी इस विषय पर बात होती रहेगी।
आज का करिअर फंडा यह है कि केवल सर्टिफिकेट्स और मार्कशीट्स के भरोसे ना रहे, ये असली शिक्षा नहीं है; असली शिक्षा है वो जो आपको काबिल बनाए, अज्ञान से मुक्ति दिलाए। उसके लिए प्रयास कीजिए और उसके लिए लाखों रुपए खर्च करने की आवश्यकता नहीं होती।
कर के दिखाएंगे!
इस कॉलम पर अपनी राय देने के लिए यहां क्लिक करें।
करिअर फंडा कॉलम आपको लगातार सफलता के मंत्र बताता है। जीवन में आगे रहने के लिए सबसे जरूरी टिप्स जानने हों तो ये करिअर फंडा भी जरूर पढ़ें...
1) आर्टिफिशियल इंटेलिजेंस बदलेगी दुनिया:पर्सनलाइज्ड ट्यूशन से प्लेसमेंट तक हर जगह AI…जानिए क्या होंगे 5 बड़े बदलाव
2) हिमालय से सीखिए क्रिएटिव डिस्ट्रक्शन के मायने:प्रकृति के विनाशकारी रूप से पैदा हिमालय सिखाता सृजन का सबक
3) पाइथागोरस थ्योरम देने वाले के जीवन से 4 सबक:सिर्फ गणितज्ञ नहीं, फिलॉस्फर और म्यूजीशियन भी थे पाइथागोरस
4) जॉब इंटरव्यू हो या बिजनेस मीटिंग…फर्स्ट इम्प्रेशन है जरूरी:कहीं भी बढ़िया फर्स्ट इम्प्रेशन बनाने के 7 टिप्स
5) अंग्रेजी में Prepositions का महत्व समझिए:सही Prepositions के ज्ञान से सुधरेगी अंग्रेजी में सेंटेंस मेकिंग
6) सफलता की राह नहीं रोक सकती कोई भी समस्या:जानिए, मूक-बधिर लोगों के लिए 7 उम्दा करिअर ऑप्शन्स
7) मातृभाषा में करिअर बनाने के भी हैं कई मौके:कॉपीराइटर से लेकर पत्रकार और गीतकार तक कई ऑप्शन्स हैं मौजूद